ศาลรธน.ยกคำร้อง “ศักดิ์สยาม” ขอกลับไปนั่งเก้าอี้ รมว.คมนาคม
ศาลรัฐธรรมนูญ ยืนคำสั่งให้หยุดปฏิบัติหน้าที่รัฐมนตรีคมนาคม ของ “ศักดิ์สยาม” ชี้คำอุทธรณ์ไม่มีข้อเท็จจริงเพิ่มเติม
“ศาลรัฐธรรมนูญ” ตีตกคำร้องขอเพิกถอนคำสั่งหยุดปฏิบัติหน้าที่ “ศักดิ์สยาม”
18 เม.ย. 2566

วันที่ 18 เม.ย. 66  ศาลรัฐธรรมนูญ มีคำสั่งยกคำร้องของนายศักดิ์สยาม ชิดชอบ หลังเจ้าตัวยื่นคำอุทธรณ์ที่ขอให้เพิกถอนคำสั่งให้หยุดปฏิบัติหน้าที่รัฐมนตรีว่าการกระทรวงคมนาคม จากกรณีที่ ส.ส.ฝ่ายค้านจำนวน 54 คนเข้าชื่อยื่นคำร้องถึงประธานสภาผู้แทนราษฎร เพื่อให้ส่งศาลรัฐธรรมนูญวินิจฉัยความเป็นรัฐมนตรีของนายศักดิ์สยาม เนื่องจากเป็นหุ้นส่วนและยังคงเป็นผู้ถือหุ้นและเจ้าของที่แท้จริงของห้างหุ้นส่วนจำกัด บุรีเจริญคอนสตรัคชั่น ซึ่งเป็นการกระทำอันเป็นการต้องห้ามตามรัฐธรรมนูญ
ทั้งนี้ ศาลรัฐธรรมนูญ ได้มีคำสั่งให้ นายศักดิ์สยาม หยุดปฏิบัติหน้าที่ชั่วคราว ตั้งแต่วันที่ 3 มีนาคม 2566 หลังรับวินิจฉัยกรณีปมถือหุ้นและเป็นเจ้าของห้างหุ้นส่วนจำกัด “บุรีเจริญคอนสตรัคชั่น” จนกว่าจะมีคำวินิจฉัย
โดยคำสั่งศาลรัฐธรรมนูญ ระบุว่า “ศาลรัฐธรรมนูญพิจารณาแล้วเห็นว่า กรณียังไม่ปรากฎข้อเท็จจริงเพิ่มเติมอันเป็นเหตุให้เปลี่ยนแปลงคำสั่งให้หยุดปฏิบัติหน้าที่เดิม จึงให้ยกคำร้องดังกล่าว และแจ้งให้ผู้ถูกร้องทราบ”